Dronning Margrethe blev født den 16. april 1940 på Amalienborg i København. Hendes forældre var daværende kronprins Frederik, senere Kong Frederik IX. af Danmark, og kronprinsesse Ingrid. I 1944 og 1946 fik tronfølgerparret yderligere to døtre, henholdsvis prinsesserne Benedikte og Anne-Marie af Danmark. Prinsesse Margrethe blev døbt i Holmens Kirke i København den 14. maj 1940. Hendes fulde navn blev Margrethe Alexandrine Þórhildur Ingrid. På daværende tidspunkt var der ikke kvindelig arvefølge til tronen, så først med indførelsen af Tronfølgeloven af 27. marts 1953, blev prinsesse Margrethe kronprinsesse af Danmark og tronfølger. Den 16. april 1958 tog Kronprinsesse Margrethe sæde i Statsrådet og fungerede derefter som leder af statsrådsmøderne når Kong Frederik IX. var fraværende. Dronningens rolle ved parlamentsvalg. Ved udskrivelse af valg til det danske Folketing, besøger siddende statsminister dronningen og indgiver sin afskedsbegæring. Når valget er afholdt, holder Dronningen en såkaldt Dronningerunde, hvor to repræsentanter for hvert af de valgte partier opsøger hende for at anbefale en leder af nye regeringsforhandlinger. Denne person bliver så tilkaldt og udpeget som formel forhandlingsleder. Når en ny regering er forhandlet på plads, besøger den nye statsminister og hans hold af ministre igen dronningen for at få den officielle godkendelse. Dronningens Nytårstale Hvert år den 31. december, afholder Dronning Margrethe den såkaldte Nytårstale, som bliver direkte transmitteret i Danmark, på Færøerne og på Grønland. Med denne tale gør Dronningen status over året der er gået. Denne tradition er særdeles populær, og selv om det ikke er en politisk tale, kan der godt falde en bemærkning af medmenneskelig eller moralsk karakter. Den danske Dronning er formelt øverstbefalende for det danske forsvar. Det er også Dronningen som formelt modtager fremmede landes ambassadører, når de ankommer til Danmark. Derudover har dronningen en del repræsentative gøremål i forbindelse med jubilæer, indvielser, premierer, uddeling af ordener o. l. Hvert år foretager Dronningen et såkaldt sommertogt, oftest med Kongeskibet Dannebrog, til danske byer. Med jævne mellemrum omfatter dette sommertogt også besøg på Færøerne og Grønland. De talstærke opbud ved disse besøg vidner om en regent som er afholdt i rigsfællesskabet. Dronningen og Færøerne Siden 1380 har Færøerne været en del af Kongeriget Danmark. Først som en del af Norge, siden med direkte forbindelse til Danmark. Selv om udviklingen er gået i retning af større politisk selvstændighed, er Dronning Margrethe meget populær blandt Færøernes befolkning, som har fulgt hende, siden hun som barn besøgte øerne for første gang. Først sammen med sin far, Kong Frederik IX. og senere som voksen i egenskab af regent og sammen med sin egen familie. Dronningens indblik i færøske forhold og historie er højt værdsat og der er ingen tvivl om, at en meget stor del af befolkningen ser frem til hendes traditionelle sommerbesøg. Dronning Margrethe 2. er færingernes, så vel som grønlændernes og danskernes regent, derom hersker der ingen tvivl.